Begroting: Nóg miljarde vir SAL(Foto: Facebook) Die Suid-Afrikaanse Lugdiens (SAL) het toe wél die reddingsboei gekry waarteen die minister van finansies, Tito Mboweni, so hard geskop het. Benewens die R6,5 miljard wat lankal begroot is vir die stabilisering van die lugdiens se skuld- en ander afbetalings, is ŉ verdere R10,5 miljard begroot om die lugdiens in die lug te hou – presies wat ekonome gevrees het. Die R10,5 miljard is vir die uitvoering van die SAL se sakereddingsplan. Dit sal verkry word deur geld by ander staatsdepartemente te neem. Voorts is R84,7 miljoen toegewys aan die Onafhanklike Kommunikasieowerheid van Suid-Afrika (Okosa) vir die toekenning van ŉ hoë-aanvraagspektrum.